Dečak preživeo avionsku nesreću
Preko 100 ljudi poginulo kada se libijski putnički avion srušio nadomak glavnog grada, Tripolija 
Jedan libijski putnički avion srušio se danas nadomak glavnog grada, Tripolija. Poginuli su svi putnici osim jednog dečaka iz Holandije. Libijski bezbednosni funkcioneri navode da je avion kompanije "Afrikija ervejs" leteo na liniji od Johanesburga u Južnoafričkoj republici, kad se srušio nedaleko od piste aerodroma u Tripoliju. Libijski ministar transporta, Mohamed Ali Zidan, rekao je da istražitelji pokušavaju da otkriju šta je uzrokovalo nesreću. On je isključio mogućnost terorizma. U avionu tipa Erbas A330 bilo je 93 putnika i 11 članova posade. Holandski turistički funkcioneri navode da je 61 žrtva iz Holandije. Jedini preživeli je jedan dečak Holandjanin. Funkcioneri navode da je dečak povrgnut operaciji u bolnici u Tripoliju. Na TV snimcima vide se delovi aviona rasuti po polju i da je ostao netaknut samo rep letelica sa oznakama kompanije. Na snimcima se takodje vidi kako vlasti pronalaze crnu kutiju.